Návrh 
na zrušenie úloh pod poradovými číslami 2. a 3. na mesiac november, vyplývajúcich z prílohy  Plánu legislatívnych úloh vlády Slovenskej republiky na rok 2002 

Vláda Slovenskej republiky dňa 19.12.2001 uznesením č. 1203 schválila Plán legislatívnych úloh vlády Slovenskej republiky na rok 2002, podľa ktorého má Úrad geodézie, kartografie a katastra Slovenskej republiky vypracovať návrh  zákona, ktorým sa mení a dopĺňa zákon Národnej rady Slovenskej republiky č. 216/1995 Z. z. o Komore geodetov a kartografov a návrh  zákona, ktorým sa mení a dopĺňa zákon Národnej rady Slovenskej republiky č. 215/1995 Z. z. o geodézii a kartografii. Tieto úlohy sú uvedené  v Prílohe návrhov zákonov na máj až december 2002 pod poradovým č. 2 a 3.
Obidva návrhy boli schválené ako úlohy, ktoré nemajú prioritný charakter a ktoré nadväzujú na prijatie zákona  o uznávaní odborných kvalifikácií, ktorý bol schválený Národnou radou Slovenskej republiky dňa 20.júna 2002 a zverejnený v Zbierke zákonov pod č. 477/2002.    
Následne na prijatie citovaného zákona boli vypracované návrhy obidvoch zákonov a  podľa § 51 zákona NRSR č. 303/1995 Z. z. o rozpočtových pravidlách v znení neskorších predpisov zaslané dňa 31.7.2002 na vyjadrenie Ministerstvu financií Slovenskej republiky. Stanovisko Ministerstva financií Slovenskej republiky bolo doručené Úradu geodézie, kartografie a katastra Slovenskej republiky dňa 9.9.2002. V zmysle stanoviska Ministerstva financií Slovenskej republiky boli návrhy upravené a dňa 3.10.2002 predložené na medzirezortné pripomienkové konanie. Vzhľadom na viaceré zásadné pripomienky smerujúce najmä  k harmonizácii týchto predpisov s právom Európskej únie v oblasti vykonávania geodetických a kartografických činností občanmi členských štátov Európskej únie a  v oblasti  fungovania samosprávnej stavovskej organizácie Komory geodetov a kartografov, ktorých dopracovanie je časovo náročnejšie žiadame vypustiť obidva návrhy zákonov z Plánu legislatívnych úloh vlády Slovenskej republiky na rok 2002. 
Obidva návrhy  novelizácie  zákonov navrhujeme zaradiť do Plánu legislatívnych úloh vlády Slovenskej republiky na rok 2003.